Ноби джэгупIэ губгъуэм къигъэхьэ
Апхуэдэу ди деж куэдрэ къыщыхъуркъым икIи футболист цIэрыIуэ, СССР-м спортымкIэ и мастер, Урысей Федерацэм и чемпион Алчагиров Алий и ныбжьыр илъэс 50 зэрырикъум и щIыхькIэ Налшык и «Спартак» стадионым иджыблагъэ щекIуэкIа Къэбэрдей-Балъкъэрымрэ Осетие Ищхъэрэ-Аланиемрэ я командэ нэхъыщхьэхэм я ветеранхэм я зэныбжьэгъугъэ зэIущIэм дэрэжэгъуэ ин къыдитащ.
Я ныбжьыр мащIэу хэкIуэтами, я щхьэцхэр хэтхъукIами, лы лей зыкIэрызылъхьа яхэтми, я гъащIэм и фIыпIэр тыхь зыхуащIа, цIыху мелуанхэр дэзыхьэх топджэгум иджыри я гур зэретар наIуэт Налшык и «Спартак»-ми Владикавказ и «Спартак»-мрэ «Алания»-мри ехъулIэныгъэ иIэу илъэс куэдкIэ 90 гъэхэм щыджэгуа Алчагиров Алий и юбилейм и щIыхькIэ къызэхуэса футболист цIэрыIуэхэм. Дэтхэнэми и цIэ къудейм пщIэ зыхуигъэщIырт. Яхэтт абыхэм 1995 гъэм Урысейм и чемпион, къыкIэлъыкIуэ илъэсым — вице-чемпион владикавказдэсхэр зыщIа, европэпсо утыкум зыкъыщызыгъэлъэгъуа, Налшык и «Спартак»-р премьер-лигэм хэзыша куэд. Пэжщ, щхьэусыгъуэ зэмылIэужьыгъуэ- хэм къахэкIыу кърагъэблэгъа псори мы зэIущIэм кърихьэлIакъым.
Дауи, ветеранхэм я зэныбжьэгъугъэ зэIущIэхэр адрейхэм къащхьэщокI. Зэгуэрым зым адрейр къыпимыкIуэту щытахэр иджы пщIэ зыхуащIу, зыщысхьу зэпэщIэтщ, цIыхугъэмрэ ныбжьэгъугъэмрэ япэ ирагъэщу. Мыри апхуэдэу екIуэкIащ.
Джэгум щIидзэри дакъикъих дэкIауэ арат, налшыкдэсхэр япэ щищам. Мэшыкъуэ Аслъэн зэуа топым хьэщIэхэм я гъуащхьэхъумэхэм ящыщ зым IэкIэ къригъэгъэзащ. ЗэIущIэм и судья нэхъыщхьэ Болэ Хьэсин метр пщыкIузым и деж игъэлъэгъуащ. И щIалэгъуэми хуэдэу, ар Iэзэу игъэзэщIащ Налшык и «Спартак»-м хэту топ нэхъыбэ дыдэ дэзыгъэкIа Гъубж Вячеслав.
КъыкIэлъыкIуэ дакъикъэм Владикавказ къикIахэр пенальти еуэн хуей хъуащ. Зэгуэрым уей-уей жезыгъэIэу щыта Сулейманов Назим метр пщыкIузым и деж щыту зэуа топым Кращенкэ Сергей къригъэгъэзащ. Ар зэрагъэзэщIа щIыкIэр игу иримыхьу, судьям аргуэру зэ пенальти къригъэуэжа щхьэкIэ, ди гъуащхьэтетым ефIэкIыфакъым. Иджы ар зыхузэфIэмыкIар командитIми ехъулIэныгъэ иIэу хэта Исаев Щамилщ.
Дауэ хъуми, «Алания»-м бжыгъэр зэхуэдэ ищIыжыфащ. ЕтIощIанэ дакъикъэм Битаров Роберт жыжьэу щыту лъэщу зэуа топым Кращенкэ къыхуегъэгъэзакъым.
Абы иужькIэ джэгум къыхыхьащ мы зэIущIэр къыщIызэрагъэпэща Алчагиров Алий. И узыншагъэр зэкIэлъыкIуащэу щымытми, ар джэгупIэ губгъуэм фIыкIэ къыщыхэщт. ЯпэщIыкIэ Налшык и «Спартак»-м, иужькIэ Владикавказ и «Алания»-м хэту ар и къару къызэрихькIэ джэгуащ. Уеблэмэ, хьэщIэхэм я цIэкIэ зы топ дигъэкIыну хузэфIэкIащ.
ЗэIущIэр зэрытемыгъэкIуауэ, 5:5-уэ, иухащ. КъыхэжаныкIахэм ящыщщ Чэрим Олег, Сулейманов Назим, Базаев Джамбулат, Къуныжь Анзор (тIэунейрэ), Бестаев Артур, Заруцкий Александр сымэ. АрщхьэкIэ нэхъыщхьэр джэгум кърикIуа бжыгъэратэкъым, атIэ топджэгум дихьэххэм я нэкIэ зэралъэгъуарщ сыт и лъэныкъуэкIи щапхъэ зытепх хъуну футболист цIэрыIуэхэр. Гуапэщ стадионым исахэм куэду зэрахэтар сабий-ныбжьыщIэ футбол школхэм я гъэсэнхэр — абыхэм дерс хъарзынэ ягъуэтащ.
Джэгур щызэпагъэуамрэ ар щиухамрэ ирагъэхьэлIэри, зи ныбжьыр илъэс 50 ирикъуа Алчагиров Алий ягъэлъэпIащ. Къэбэрдей-Балъкъэрым спортымкIэ и министр Хъущт Аслъэнбэч абы иритыжащ ди республикэм и Правительствэм и ЩIыхь тхылъымрэ саугъэт лъапIэмрэ. Осетие Ищхъэрэ-Аланием къикIахэри IэнэщIтэкъым — я республикэм и ЩIыхь тхылъхэр, саугъэтхэр Алчагировым къыхуагъэфэщащ.
ЗэIущIэ нэужьым ветеранхэр ирагъэблэгъащ «Акрополь» нэгузегъэужь-щэнхабзэ центрым. Юбилярым, зэгъунэгъу лъэпкъхэм я зэныбжьэгъугъэм я щIыхькIэ абы хъуэхъу куэд щаIэтащ, псалъэ гуапэ щыжаIащ.
Жыласэ Заурбэч.
